ભરતસરમાં રહેતો કુલદીપ પટવાલ (દીપક ડોબ્રિયાલ) તેજસ્વી, પણ બેકાર યુવાન છે. ઘરમાં આલ્કોહોલિક મા છે, ઑટોરિક્ષા ચલાવતા, પણ ખાસ કંઈ કામમાં ન આવતા પિતા છે. કુલદીપ પટવારીની નોકરી માટેની પરીક્ષા સારા માર્ક્સથી પાસ કરે છે, પણ એ નોકરી રિઝર્વેશન ક્વોટાથી બીજા કોઈને મળી જાય છે. સારી નોકરી મળવાની પ્રતીક્ષામાં સડક પર ફેરી કરતો કુલદીપ ઘરનાં ઘરેણાં વેચી કરિયાણાની દુકાન શરૂ કરે છે, પણ ગરીબી જતી નથી. ભરતસરના ચીફ મિનિસ્ટરની ચિત્રવિચિત્ર નીતિથી કુલદીપને સતત નુકસાન થતું રહે છે. એનાં તાજાં જન્મેલાં જોડિયાં બાળકો પણ ચીફ મિનિસ્ટરને કારણે દમ તોડી દે છે. આથી જ પોલિટિકલ રૅલી દરમિયાન થયેલી ચીફ મિનિસ્ટરની હત્યા બાદ એવું પ્રતીત થવા માંડે છે કે હતાશ થઈને, આવેશમાં આવી જઈને કુલદીપે જ સીએમનું મર્ડર કર્યું હશે. પછી શરૂ થાય છે કોર્ટ રૂમ ડ્રામા. માય લૉર્ડ, મૌકા-એ-વારદાત પર કુલદીપ પટવાલ કી મૌજૂદગી સબૂત હૈ… બાઘાચકવા એક્સપ્રેશન સાથે કુલદીપ કહે છે કે હા, એ સાચું કે હું ત્યાં હતો, પણ શું બનેલું એ એને કંઈ યાદ નથી. કુલદીપનો વકીલ છે ઍડવોકેટ પ્રદ્યુમ્ન (ગુલશન દેવૈયા). સામે છે ચીફ મિનિસ્ટરની વિધવા સિમ્રત (રાઈમા સેન).